SKJULT: Forsvaret må gjennom dype kutt for å få råd til nye kampfly. Samtidig er begrunnelsen for at Norge trenger nettopp 52 jagerfly holdt hemmelig.

I Hæren er det frykt for at det i langtidsplanen vil ligge en «utredning av landmakten» og at denne utredningen i realiteten er forberedelser av nedskjæringer i hærens avdelinger i Nord-Norge.

Klassekampen erfarer at denne endringen lå inne i et utkast til langtidsplanen, men har ikke fått bekreftet innholdet i det endelige dokumentet.

I den siste versjonen er konklusjonen ifølge Forsvarsdepartementet at Norge trenger «minst 52» fly. Begrunnelsen for antallet fly er likevel holdt hemmelig, og offentligheten har ikke innsyn i beregningene.

• Forsvarsdepartementet har lagt en gjennomsnittlig dollarkurs på 6,47 til grunn for utregningen. Med dagens kurs ligger derfor både anskaffelsen og de estimerte levetidskostnadene an til å bli langt høyere.

Vil ha «minst 52» kampfly

Klassekampen har bedt om å få lese antallsberegningen som slår fast at Norge trenger 52 F-35 kampfly. Kommunikasjonssjef Endre Lunde i kampflyprogrammet viser til at beregningen er gradert.

– Hvordan lages denne beregningen?

– Analysen legger til grunn tre oppgavesett: Flyene skal kunne løse nasjonale oppgaver i høyintensiv strid, de skal kunne løse flere oppdrag samtidig over noe tid i en krise, og de skal kunne drive trening og utdanning sammen med nasjonal beredskap i fredstid. Kampflyvåpenet må til enhver tid være stor nok til å dekke det mest krevende av disse oppdragene, sier Lunde.

Han beskriver «nasjonale oppgaver i høyintensiv krig» som forsvaret av Norge og sier beregningen slår fast at det kreves «minst 52 fly» til dette.

– Minstekravet er 52, og ikke «inntil 52», slik ambisjonen for det norske flykjøpet er beskrevet i den forrige langtidsplanen?

– Det er viktig å understreke at ambisjonen for flykjøpet ikke er et antall fly, men et sett med oppgaver som skal løses. Stortinget har vedtatt denne ambisjonen, og har også sluttet seg til en anskaffelse av inntil 52 fly for å løse disse oppgavene. Antallsberegningen er en ren faglig vurdering av hva det vil kreve å fylle denne ambisjonen og har derfor aldri brukt noe begrep om «inntil». For å fylle det nåværende behovet og det Stortinget har vedtatt, så er det 52 kampfly som er det nødvendige antallet.

– Om man går ned på dette antallet, så må Stortinget også senke ambisjonsnivået for hvilke oppgaver flyene skal kunne løse?

– Da øker risikoen betydelig for at vi ikke kan gjøre det som er nødvendig for å forsvare Norge.